SKRIFTLIG FORESPØRGSEL E-3812/02

af Miquel Mayol i Raynal (Verts/ALE) til Kommissionen

(9. januar 2003)

Om: Skoler med undervisning i oprindelige sprog i den franske stat

I Bretagne, Occitanien, Alsace, det nordlige Euzkadi og det nordlige Katalonien har de, der kæmper for at bevare oprindelige sprog og kulturer, gennem mere end tyve år oprettet skoler med undervisning i oprindelige sprog, hvor der i de første skoleår (børnehave og starten af grundskolen) ikke undervises i de respektive sprog, men i slutningen af grundskoleforløbet gives tosproglig undervisning i de oprindelige sprog og fransk. I øvrigt har statsskolerne indført en lignende tosproglig undervisning med fransk og oprindelige sprog.

Nu lægger den franske stat op til debat om disse former for undervisning.

Mener Kommissionen, at denne opblomstrede debat er i overensstemmelse med de minoritetsrettigheder, der blev fastsat af Rådet i København og med respekten for den kulturelle og sproglige mangfoldighed, der anerkendes som en integreret del af den europæiske kulturarv?

Svar afgivet på Kommissionens vegne af Viviane Reding

(18. februar 2003)

For så vidt angår uddannelsesområdet, fremgår det af artikel 149 i EF-traktaten, at ansvaret for undervisningsindholdet og opbygningen af uddannelsessystemerne påhviler medlemsstaterne.

For at bevare den kulturelle og sproglige mangfoldighed, der indgår som en integrerende del af den europæiske kulturarv, handler Fællesskabet ligeledes inden for rammerne af den bemyndigelse, det har fået tildelt i traktaterne. I henhold til EF-traktatens artikel 151, stk. 4, skal Fællesskabet tage hensyn til de kulturelle aspekter i sin indsats og har derfor finansieret en række projekter til fremme og bevarelse af regionalsprog og mindretalssprog som led i eksisterende fællesskabsaktioner og -programmer, såsom Socrates, Comenius og Interreg.

I kølvandet på Rådets resolution af 14. februar 2002 om fremme af den sproglige mangfoldighed og indlæringen af fremmedsprog inden for rammerne af gennemførelsen af målene for Det Europæiske Sprogår 2001(1) offentliggjorde Kommissionen i december 2002 på webstedet for GD for Uddannelse og Kultur et høringsdokument(2). Et af spørgsmålene vedrører den bistand EU kan yde medlemsstaterne med henblik på at fremme sproglig mangfoldighed. Kommissionen fremlægger midt på året en meddelelse til Parlamentet og Rådet om en handlingsplan til fremme af sproglig mangfoldighed og indlæring af fremmedsprog.

Rettighederne for personer, der tilhører mindretal, hører til de principper, som medlemsstaterne har til fælles, og som er nævnt i artikel 6 i traktat om Den Europæiske Union. Disse principper, der er knæsat i forskellige internationale konventioner(3), er højtideligt blevet bekræftet i Den Europæiske Unions charter om grundlæggende rettigheder(4). Ifølge artikel 21, stk. 1, er enhver forskelsbehandling på grundlag af bl.a. etnisk oprindelse, sprog, religion og tilhørsforhold til et nationalt mindretal forbudt, og ifølge artikel 22 skal den kulturelle, religiøse og sproglige mangfoldighed respekteres. Det bør dog fremhæves, at disse bestemmelser i henhold til artikel 51 i charteret er rettet mod EU's institutioner og organer under overholdelse af nærhedsprincippet og kun mod medlemsstaterne, når de gennemfører fællesskabslovgivning.

Overholdelsen af disse principper sikres af overtrædelsesproceduren i artikel 226 i EF-traktaten og af den politiske procedure i artikel 7 i traktat om Den Europæiske Union. Ifølge den første kan Kommissionen indbringe sagen for Domstolen, hvis overtrædelsen falder inden for fællesskabsrettens anvendelsesområde: det er bl.a. tilfældet, hvis en medlemsstat gennemfører et fællesskabsdirektiv forkert. Ifølge den anden kan Kommissionen eller en tredjedel af medlemsstaterne indbringe sagen for Rådet i dets sammensætning af stats- og regeringscheferne i tilfælde af grov og vedvarende overtrædelse af principperne i artikel 6.

For så vidt angår sprogsamfundene i Frankrig, herunder navnlig undervisningen i mindretalssprog i skolen, råder Kommissionen ikke over oplysninger, hvoraf det fremgår, at der foregår en grov og vedvarende overtrædelse i henhold til artikel 7 i traktat om Den Europæiske Union.

(1) EFT C 50 af 23.2.2002.

(2) http://europa.eu.int/comm/education/languages/consult_da.html.

(3) Jf. FN's internationale konvention om borgerlige og politiske rettigheder, hvis artikel 27 beskytter mindretals kulturliv og sprog. Denne konvention er blevet ratificeret af alle medlemsstaterne.

(4) EFT C 364 af 18.12.2000.